Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: igényléséhez) a TAJ-szám mellett a személyi számot is igényelték. Megállapítottuk, hogy a személyazonosító jel helyébe lépő azonosítási módokról és az azonosító kódok használatáról szóló 1996. évi XX. törvény végrehajtása során több
Paragraph Index: 827

igényléséhez) a TAJ-szám mellett a személyi számot is igényelték. Megállapítottuk, hogy a személyazonosító jel helyébe lépő azonosítási módokról és az azonosító kódok használatáról szóló 1996. évi XX. törvény végrehajtása során több mint negyed évet késett az egészségbiztosító pénztárak nyilvántartásainak személyi számról TAJ-számra való átállása, ezért — általában az érintettek írásos hozzájárulása alapján — az év első negyedében az ellátások folyósítása érdekében kérték a személyazonosítót is. (258/A/1997, 389/A/1997) Egy országgyűlési képviselő beadványa alapján vizsgáltuk, hogy az Országos Egészségbiztosítási Pénztár (OEP) a hatályos jogszabályok előírásainak megfelelően működteti-e vényellenőrzési rendszerét. Megállapítottuk, hogy az OEP országos vényellenőrzési rendszere (OVER) jelenleg nem működik. A rendszer részbeni helyettesítésére területi szinten, a megyei központokba telepített, úgynevezett Kecskeméti Vényelemző Rendszer (KEVER) alkalmazásával oldják meg a vények ellenőrzését, úgy, hogy a közforgalmú gyógyszertárak mágneslemezen küldik meg a vények adatait (gyógyszert azonosító kód, gyógyszer mennyisége, társadalombiztosítási támogatás összege, vényvonalkód, a beteg TAJ-száma) a megyei pénztáraknak, ahol ezen adatok alapján széles körű gyűjtéseket és ellenőrzéseket lehet végezni. Ezen előkészítő munka alapján történnek a gyógyszerészi és orvosszakmai ellenőrzések. A vényadatok között minden esetben továbbítják a beteg TAJ-számát is, mégpedig az adott gyógyszer adataival együtt. A felhasznált gyógyszerek alapján következtetéseket lehet levonni az érintett betegségére, tehát egészségi állapotára, így a vényadatok kezelése gyakorlatilag különleges adatok kezelését jelenti. Mindez különösen igaz, ha figyelembe vesszük, hogy a vényadatok a rendszerben évekre visszakereshetők. A vényellenőrzési rendszer működéséhez jelenleg teljes mértékben hiányzik a törvényi elrendelés, miniszteri rendeletekkel e hiányt nem lehet pótolni, tehát jelenleg jogszerű adatkezelésről nem lehet szó. A fentiekre tekintettel az adatvédelmi biztos ajánlásában leszögezte, hogy vényellenőrzési rendszerben csak olyan vényadatok használhatók, melyek nem alkalmasak a beteg azonosítására. A vényellenőrzési rendszer keretében létrehozott adatbázisokban a vényadatok közül törölni kell a beteg azonosítására alkalmas adatokat.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes